梅尧臣
寄维阳许待制
当时永叔在杨州，中秋待月後池头。
约公准拟与我敌，是夜二雄利矛。
我时小却避其锐，风愁雨怛常娥羞。
主人持出紫石屏，上有朏魄桂树婆娑而枝虬。
作诗夸诧疑天公，爱惜光彩向此收。
四坐稽颡叹辩敏，文字响亮如清球。
更後数日我北去，相与送别城门楼。
谁知康成能饮酒，一饮三百杯不休。
鸡鸣各自便分散，山光寺侧停画舟。
我来谒公公未起，卧索大白须扶头。
而今倏忽已八载，公领府事予居忧。
欧阳始是玉堂客，批章草诏传星流。
问公可忆羊叔子，虽在军中常缓带而轻裘，
寄声千里能信不。